范成大
丙午东宫寿诗
国系丁年盛，天开甲观祥。
黄离增焕炳，赤伏衍明昌。
一日三天见，元辰万国康。
姿神辉玉裕，德业灿金相。
书圣规宸藻，文心俪汉章。
乾坤参久大，日月并升常。
祖武瞻兴庆，新庭拱未央。
晨昏两慈壶，诗礼一贤王。
道统家传正，炎图国本强。
桑弧仍谷旦，铜律又清商。
旧事兰猗殿，新凉桂子香。
黄华先浥露，青女缓行霜。
史贺星同轨，农歌稼涤场。
与龄占梦帝，多祜叶思皇。
磐石重山固，灵源少海长。
三宫同寿域，岁岁颂无疆。